b'\n_START_ARTICLE_\nMinnesota Twins\n_START_PARAGRAPH_\nMinnesota Twins er et amerikansk baseballhold, der har hjemme i "tvillingebyerne" Minneapolis og Saint Paul i nordstaten Minnesota. Holdet spiller i Central Division i American League. Hjemmebanen hedder Hubert H. Humphrey Metrodome._NEWLINE_Selvom Twins ikke har et stort budget, har de allerede vundet fire divisionsmesterskaber i det nye \xc3\xa5rtusinde (fra 2002-2004 og 2006) takket v\xc3\xa6re god talentudvikling og solidt spil af holdets veteraner. Twins er kendt for eminent pitching og en god defensiv, selvom offensiven til tider er lidt tandl\xc3\xb8s.\n_START_SECTION_\nHistorie\n_START_PARAGRAPH_\nMinnesota Twins\' oprindelse skal findes helt tilbage i 1894, hvor holdet Kansas City Blues blev grundlagt. De spillede i den s\xc3\xa5kaldte Western League, som l\xc3\xa5 under topr\xc3\xa6kkerne. Blues vandt ligaen i 1898._NEWLINE_I \xc3\xa5r 1900 \xc3\xa6ndrede Western League navn til American League, som vi kender den i dag. Ligaen opn\xc3\xa5ede samme status som den rivaliserende National League. I 1901 flyttede Kansas City Blues til hovedstaden Washington D.C., hvor de fik nyt navn: Washington Senators. Ofte blev de kaldt Washington Nationals (eller blot "Nats"), men derudover har de ingen tilknytning til de nuv\xc3\xa6rende Washington Nationals._NEWLINE_Fra 1907 til 1927 var Senators\' helt store stjerne Walter Johnson. Han var en suver\xc3\xa6n venstreh\xc3\xa5ndet pitcher, der senere skulle blive en af de fem f\xc3\xb8rste spillere, som blev valgt ind i Baseball Hall of Fame. Anf\xc3\xb8rt af Johnson vandt Senators deres f\xc3\xb8rste World Series-titel i 1924. De f\xc3\xb8lgende to \xc3\xa5rtier deltog holdet i to World Series yderligere, uden dog at vinde. Fra slutningen af 2. verdenskrig l\xc3\xa5 de n\xc3\xa6sten konstant i bunden af ligaen._NEWLINE_I 1961 flyttede holdet til Minnesota, hvor de fik navnet Minnesota Twins. Dengang spillede de i West Division. Holdets nye superstjerne var Harmon Killebrew, der ledte Twins til World Series i 1965, som de dog tabte til Los Angeles Dodgers. Indtil 1971 fortsatte holdet med at have succesfulde s\xc3\xa6soner, men derefter gik Twins ned i en b\xc3\xb8lgedal p\xc3\xa5 trods af gode spillere som Tony Oliva og Rod Carew._NEWLINE_I starten af 1980\'erne blev the Metrodome bygget, uden det dog rykkede n\xc3\xa6vnev\xc3\xa6rdigt ved holdets pr\xc3\xa6stationer. Men i 1987 vendte Twins de mange nederlag til en World Series-sejr, den f\xc3\xb8rste siden 1924. Holdets profiler hed nu Kent Hrbek og Kirby Puckett. Efter nogle middelm\xc3\xa5dige \xc3\xa5r gentog de succesen i 1991, hvor de slog Atlanta Braves i en af de mest sp\xc3\xa6ndende World Series nogensinde. Derefter gik det igen nedad for Twins, der led under, at mange af heltene stoppede deres karrierer._NEWLINE_I 1998 besluttede holdledelsen af starte helt forfra, og de skilte sig af med alle spillere med en \xc3\xa5rsl\xc3\xb8n p\xc3\xa5 mere end 1 mio. $ (bortset fra pitcheren Brad Radke). Holdet var t\xc3\xa6t p\xc3\xa5 at blive solgt til en ny ejer, der ville flytte dem til North Carolina._NEWLINE_I det nye \xc3\xa5rtusinde kom Twins st\xc3\xa6rkt tilbage. Fra 2001 begyndte de at vinde flere kampe, end de tabte, og i 2002, 2003 og 2004 blev det til mesterskaber i Central Division. I 2002 n\xc3\xa5ede de endda anden runde af slutspillet. I 2005 var Twins plaget af skader hele s\xc3\xa6sonen, og offensiven var n\xc3\xa6sten ikkeeksisterende. Kun formidabel pitching fra s\xc3\xa6rlig Johan Santana sikrede holdet en tredjeplads i divisionen._NEWLINE_2006-s\xc3\xa6sonen startede dystert for Twins, hvis nyindk\xc3\xb8bte spillere floppede, mens den tidligere s\xc3\xa5 solide pitching var s\xc3\xa6rdeles ustabil. Men efter et par miserable m\xc3\xa5neder vendte lykken lige pludselig, og holdet igangsatte et bem\xc3\xa6rkesesv\xc3\xa6rdigt comeback anf\xc3\xb8rt af Cy Young-pristageren Santana, rookie-pitcheren Francisco Liriano, catcheren Joe Mauer \xe2\x80\x93 der endte med ligaens h\xc3\xb8jeste batting average \xe2\x80\x93 samt ligaens MVP, 1. basemanden Justin Morneau. Twins endte med at vinde divisionen over de ellers st\xc3\xa6rkt spillende Detroit Tigers p\xc3\xa5 den allersidste spilledag. Imidlertid r\xc3\xb8g holdet ud af slutspillet efter blot tre kampe, da de tabte til Oakland Athletics.\n_START_SECTION_\nSpillestil\n_START_PARAGRAPH_\nMinnesota Twins er kendt for at v\xc3\xa6re et h\xc3\xa5rdt k\xc3\xa6mpende hold, der pr\xc3\xb8ver at f\xc3\xa5 det bedste ud af de disponible midler. Organisationen er ber\xc3\xb8mt for dens talentudvikling, og unge profiler som Joe Mauer, Justin Morneau og Francisco Liriano sp\xc3\xa5s en stor fremtid._NEWLINE_Twins\' styrke ligger i holdets pitching, der anf\xc3\xb8res af strikeout-kongen Johan Santana. Desuden har holdet en solid r\xc3\xa6kke af relief pitchers med Joe Nathan som en af ligaens bedste closere._NEWLINE_Offensivt ledes holdet af Joe Mauer, der hurtigt har etableret sig som den bedste offensive catcher i Major League Baseball, og Justin Morneau, som i 2006 blev den f\xc3\xb8rste Twins-spiller siden 1987 til at sl\xc3\xa5 mere end 30 home runs i en s\xc3\xa6son. 3. basemanden Michael Cuddyer fik ogs\xc3\xa5 sit gennembrud i 2006 som en st\xc3\xb8tte til de to profiler. Desuden medvirkede en bred del af lineuppet til holdets succes, hvilket ellers havde v\xc3\xa6ret en af de store mangler \xc3\xa5ret f\xc3\xb8r. Twins er ikke blandt de st\xc3\xa6rkeste hold med hensyn til at sl\xc3\xa5 home runs, men de spiller aggresivt og solidt, hvilket fik Chicago White Sox\' tr\xc3\xa6ner Ozzie Guillen til rosende at beskrive visse spillere som "piratfisk" \xe2\x80\x93 en metafor som holdet hurtigt tog til sig.\n_START_SECTION_\nSpilledragt\n_START_PARAGRAPH_\nAfh\xc3\xa6ngig af om holdet spiller p\xc3\xa5 hjemmebane eller p\xc3\xa5 udebane, best\xc3\xa5r uniformen af farverne marinebl\xc3\xa5, r\xc3\xb8d og hvid. P\xc3\xa5 tr\xc3\xb8jen st\xc3\xa5r der enten "TWINS" eller "MINNESOTA". Kasketten har bogstaverne "TC" broderet (TC: Twin Cities).\n_START_SECTION_\nStadion\n_START_PARAGRAPH_\nTwins spiller i Hubert H. Humphrey Metrodome (i daglig tale blot the Metrodome), som er en overd\xc3\xa6kket bane bekl\xc3\xa6dt med kunstgr\xc3\xa6s. Banen bruges ogs\xc3\xa5 af NFL-holdet Minnesota Vikings samt af et college football-hold._NEWLINE_Stadionet er opkaldt efter Minneapolis\' tidligere borgmester Hubert H. Humphrey, der ogs\xc3\xa5 var senator og vicepresident._NEWLINE_Metrodomes loft er helt hvidt, s\xc3\xa5 det kan v\xc3\xa6re sv\xc3\xa6rt for det forsvarende hold at se h\xc3\xb8je bolde. Desuden bev\xc3\xa6ger bolde sig generelt hurtigere p\xc3\xa5 det kunstige gr\xc3\xa6s. Mange mener derfor, at Metrodome giver store fordele for hjemmeholdet, der har v\xc3\xa6nnet sig til forholdene._NEWLINE_I 2006 fik Twins efter mange \xc3\xa5rs ind\xc3\xa6dt kamp endelig gennemf\xc3\xb8rt planerne for et nyt udend\xc3\xb8rsstadion i Minneapolis, som udelukkende vil v\xc3\xa6re beregnet til baseball. Det er meningen, at holdet skal flytte til det nye stadion i 2010.'